กองทุนการออมฯพร้อมรับสมัครผ่าน3ธนาคาร20ส.ค.
กอช. พร้อมรับสมัครสมาชิกผ่าน 3 ธนาคารเครือข่าย ธ.ก.ส. ออมสิน กรุงไทย เริ่ม 20  ส.ค. นี้
5 ส.ค. 2558

กอช. พร้อมรับสมัครสมาชิกผ่าน 3 ธนาคารเครือข่าย ธ.ก.ส. ออมสิน กรุงไทย เริ่ม 20  ส.ค. นี้ 
นายสมพร จิตเป็นธม เลขาธิการคณะกรรมการกองทุนการออมแห่งชาติ ( กอช. )  เปิดเผยว่า ขณะนี้ กอช. มีความพร้อมที่จะเปิดรับสมัครสมาชิก โดยจะมีพิธีเปิดรับสมัครสมาชิกอย่างเป็นทางการ 20 ส.ค. ที่ทำเนียบรัฐบาล โดย กอช. ได้เรียนเชิญ พลเอกประยุทธ์ จันทร์โอชา นายกรัฐมนตรีเป็นประธานเปิดรับสมัครสมาชิกคนแรกของ กอช.
ทั้งนี้ กอช.  ตั้งเป้าหมายรับสมัครผู้มีอาชีพอิสระ และไม่มีสวัสดิการอื่นใดที่เกี่ยวข้องกับการรับเงินกรณีชราภาพ ให้สามารถใช้สวัสดิการรับเงินบำนาญผ่าน กอช. ได้ โดยผู้มีสิทธิ์สมัครเป็นสมาชิกจะต้องเป็นบุคคลสัญชาติไทยอายุไม่ต่ำกว่า 15 ปีและไม่เกิน 60 ปี แต่ปีแรกที่ พ.ร.บ. มีผลบังคับ ได้อนุญาตให้ผู้สมัครที่มีอายุ 50 ปีขึ้นไปมีสิทธิออมกับกองทุนได้ 10 ปีนับจากวันที่เป็นสมาชิก ส่วนผู้ที่มีอายุเกิน 60 ปี สามารถสมัครเข้ากองทุนได้ แต่ต้องดำเนินการภายใน 1 ปี ส่วนผู้ที่โอนจากประกันสังคมตามมาตรา 40 จะต้องดำเนินการภายใน 6 เดือน 
โดยสามารถสมัครสมาชิกได้ ผ่านทางธนาคารเพื่อการเกษตรและสหกรณ์หรือ ธกส. ธนาคารออมสินและธนาคารกรุงไทย ทั้ง 3 ธนาคารนี้จะเป็นเครือข่ายรับสมัครสมาชิกทั่วประเทศ โดยผู้สนใจสามารถสอบถามรายละเอียดและสมัครได้ที่สำนักงานสาขาของธนาคารทั้ง 3 ธนาคาร โดยใช้หลักฐานเพียงบัตรประชาชนเท่านั้น 
"ผู้ที่ออมเร็วและออมในอัตราสูงก็จะได้รับเงินบำนาญมากขึ้นตามสัดส่วน อาทิ ออมเดือนละ 1,000 บาท หากเริ่มตั้งแต่อายุ 15 ปี เมื่อเกษียณจะได้รับเงินบำนาญพร้อมเบี้ยยังชีพรวม 7,000 บาทต่อเดือน แต่หากเริ่มอายุ 30 ปี จะได้เงินบำนาญ 4,000 บาท ส่วนผู้ที่มีเวลาหรือจำนวนเงินออมน้อย เช่น อายุ  50 ปี ออมเดือนละ 500 บาท เมื่ออายุ 60 ปีจะได้เพียง 421 บาท ถือว่าต่ำกว่ามาตรฐานการครองชีพ โดย กอช.จะใช้จ่ายเป็นเงินดำรงชีพแทนในอัตราเดือนละ 600 บาท เมื่อรวมกับเบี้ยยังชีพของรัฐบาลเดือนละ 600 บาท รวมรับเดือนละ 1,200 บาท ซึ่งน่าจะช่วยแบ่งเบาภาระการดำรงชีพในวัยชราได้พอสมควร"นายสมพรกล่าว 
สำหรับ พ.ศ. 2558 นี้ คาดว่าจะสามารถรับสมัครสมาชิกได้ประมาณ 6 แสนคนและสิ้นปี พ.ศ. 2559 เพิ่มเป็น 1.5 ล้านคน โดย กอช. คาดว่าจะรับสมัครสมาชิก กอช. ได้เท่ากับเป้าหมายใหญ่ที่รัฐบาลตั้งไว้จนถึงสิ้นปี พ.ศ. 2561 รวมทั้งสิ้นประมาณ 3 ล้านคน